Man in hof vir PE-pa se moordArgieffoto ŉ Man wat na bewering ŉ pa van Port Elizabeth vermoor en sy ma erg aangerand het, het Woensdag in die plaaslike landdroshof verskyn. Bhaven Moodley (37), die pa van twee kinders, se liggaam is Maandag deur polisie in sy huis ontdek. Hy is verwurg. Sy ma, Shirley (66), was ook in die huis en is erg deur die moordenaar aangerand. Sy was baie verward toe polisie by die toneel opgedaag het. Kort voor Moodley se liggaam gevind is, is ŉ 25-jarige verdagte in hegtenis geneem in verband met motordiefstal. Hy is later met Moodley se moord verbind. Die verdagte, wie se naam nog nie bekendgemaak is nie, staan tereg op talle aanklagte wat moord, verkragting, roof met verswarende omstandighede en aanranding met die doel om ernstig te beseer, insluit. Kapt. Sandra Janse van Rensburg, woordvoerder van die polisie, het gesê ŉ swart Mercedes-Benz AMG wat aan Shirley behoort, is in die verdagte se besit gevind. Die saak is tot Donderdag uitgestel wanneer die verdagte om borgtog sal aansoek doen.